KIRJALLINEN KYSYMYS E-2614/01

esittäjä(t): María Sornosa Martínez (PSE), Joan Colom i Naval (PSE),Raimon Obiols i Germà (PSE) ja Anna Terrón i Cusí (PSE) komissiolle

(27. syyskuuta 2001)

Aihe: Espanjan vesivarojen hallintasuunnitelma ja yhteisön säännösten noudattamatta jättäminen: kiireellisten toimien tarve komission taholta

Viittaan tässä yhteydessä yksityisten kansalaisten ja kansalaisryhmien 10. syyskuuta 2001 Euroopan komissiolle jättämässä vetoomuksessa(1) ja useissa parlamentin jäsenten kysymyksissä(2) esitettyihin seikkoihin. Eikö komissio katso, että Espanjan hallituksen hyväksymä kansallinen vesivarojen hallintasuunnitelma (laki 10/2001, 5. heinäkuuta 2001, BOE nro 161) on jyrkästi ristiriidassa yhteisön vesipolitiikan puitteista annetun direktiivin 2000/60/EY(3) kanssa ja rikkoo vakavasti olemassa olevaa yhteisön lainsäädäntöä, etenkin luonnonvaraisten lintujen suojelusta annettua direktiiviä 79/409/ETY(4) ja luontotyyppien sekä luonnonvaraisen eläimistön ja kasviston suojelusta annettua direktiiviä 92/43/ETY(5).

Mihin toimiin komissio aikoo ryhtyä varmistaakseen, että Espanjan viranomaiset huolehtivat siitä, että Espanjan ympäristölainsäädäntö on yhteisön vesipolitiikasta annetun puitedirektiivin mukainen, vaikka direktiivin saattamista osaksi kansallista lainsäädäntöä koskeva määräaika ei olekaan vielä kulunut umpeen? Eikö komissio katso, että sille kuuluvan toimivallan mukaista olisi toimia ennalta ehkäisevästi eikä odottaa, että Espanjan valtio ensin rikkoo yhteisön lainsäädäntöä tavalla, josta voi olla peruuttamattomia ympäristövahinkoja, voidakseen sitten puuttua asiaan?

Nyt kun Espanjan vesivarojen hallintasuunnitelma on saanut lain arvon, kuinka komissio aikoo varmistaa, että se muutetaan mahdollisimman pian niin, ettei se enää ole luontotyyppidirektiivin ja lintudirektiivin kanssa ristiriidassa?

(1) Euroopan komissiolle esitetty vetoomus, jonka mukaan Espanjan kuningaskunta on rikkonut yhteisön oikeutta hyväksymällä kansallisen vesivarojen hallintasuunnitelman.

(2) Ensisijaisesti kysymykset H-0561/01; H-0904/00; H-0843/00; E-1165/01; E-0645/01.

(3) EYVL L 327, 22.12.2000, s. 1.

(4) EYVL L 103, 25.4.1979, s. 1.

(5) EYVL L 206, 22.7.1992, s. 7.

Margot Wallströmin komission puolesta antama vastaus

(21. joulukuuta 2001)

Komissio tutkii Sinisen marssin (Blue March) edustajien 10. syyskuuta 2001 tekemää valitusta.

Komissio viittaa mainittuihin kysymyksiin jo antamiinsa vastauksiin.

Komissio on jo ilmoittanut Espanjan viranomaisille, että yhteisön aiheeseen liittyvää ympäristölainsäädäntöä kokonaisuudessaan on noudatettava suunnitelman ja siihen perustuvien tulevien hankkeiden yhteydessä. Lokakuussa 2000 hyvissä ajoin ennen kansallista vesivarojen hallintasuunnitelmaa koskevan lain hyväksymistä komissio muistutti Espanjan viranomaisia niiden velvollisuuksista, jotka perustuvat luontodirektiiveihin ja ympäristövaikutusten arviointia koskevaan direktiiviin.

Espanjan kansallinen vesivarojen hallintasuunnitelma on laaja ja yksityiskohtainen asiakirja. Komissio on saanut valmiiksi sitä koskevan alustavan arvioinnin, ja ympäristöasioiden pääosaston pääjohtaja pyysi heinäkuussa 2001 kirjeellä Espanjan viranomaisilta lisäselvityksiä suunnitelmasta. Komissio on ymmärtänyt, että Espanjan viranomaiset vastaavat pyyntöön pikaisesti. Samojen viranomaisten on arvioitava myös suunnitelmaan perustuvien yksittäisten hankkeiden mahdolliset ympäristövaikutukset. Hankkeiden suunnittelussa tuleekin varmistaa, että niissä noudatetaan yhteisön lainsäädäntöä yleisesti ja erityisesti

elinympäristödirektiiviä(1), luonnonvaraisia lintuja koskevaa direktiiviä(2), ympäristövaikutusten arviointia koskevaa direktiiviä(3) (direktiivi 85/337/ETY, sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY(4)) ja yhteisön vesipolitiikkaa koskevaa puitedirektiiviä(5).

(1) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta.

(2) Neuvoston direktiivi 79/409/ETY, annettu 2 päivänä huhtikuuta 1979, luonnonvaraisten lintujen suojelusta (EYVL L 103, 25.4.1979).

(3) Neuvoston direktiivi 85/337/ETY, annettu 27 päivänä kesäkuuta 1985, tiettyjen julkisten ja yksityisten hankkeiden ympäristövaikutusten arvioinnista (EYVL L 175, 5.7.1985).

(4) EYVL L 73, 14.3.1997.

(5) Euroopan parlamentin ja neuvoston direktiivi 2000/60/EY, annettu 23. lokakuuta 2000, yhteisön vesipolitiikan puitteista.